Oslo (NTB): Landbruksdepartementet følger landbruksorganisasjonenes oppfordring og ber miljøvernminister Erik Solheim (SV) følge opp rovdyrforliket umiddelbart. I et brev til miljøverndepartementet understreker statssekretær Ola T. Heggem (Sp) viktigheten av at enigheten som ble oppnådd om endringer i rovviltforvaltningen, umiddelbart får virkning for inneværende beitesesong. Heggem peker særlig på at rommet for endret skjønnsutøvelse ved behandlingen av skadefellingstillatelser vil få stor betydning. – For å sikre enhetlig skjønnsutøvelse i hele landet har jeg i brevet anmodet Miljøverndepartementet om så raskt som mulig å klargjøre forvaltningens økte handlingsrom innenfor gjeldende regelverk, som det naturlig nok vil ta lengre tid å få på plass, sier Heggem.